答梅聖俞莫登樓
作者：歐陽修
朝代：宋

paragraphs: 莫登樓，樂哉都人方競遊，樓闕夜氣春煙浮。
玉輪東來從海陬，纖靄洗盡當空留。
燈光月色爛不收，火龍銜山祝千秋。
緣竿踏索雜幻優，鼓喧管咽耳欲咻。
清風嫋嫋夜悠悠，瑩蹄文角車如流。
婭姹扶欄車兩頭，髧髦垂鬟嬌未羞。
念昔年少追朋儔，輕衫駿馬今則不。
中年病多昏兩眸，夜視曾不如鵂鶹。
足雖欲往意已休，惟思睡眠擁衾裯。
人心利害兩不謀，春陽稍愆天子憂。
安得四野陰雲油，甘澤以時豐麥麰。
遊騎踏泥非我愁。